Lúcio

Kerjaya awal

Lúcio memulakan kariernya dengan beraksi untuk kelab tempatan, Planaltina di posisi penyerang. Pada tahun 1997, beliau mula beraksi di posisi pertahanan dan dipinjam ke kelab Guará untuk menghadapi perlawanan Copa do Brasil 1997 menentang penyandang juara Brazil pada masa itu, Internacional. Walaupun tewas 0–7, beliau telah menarik perhatian kelab Porto Alegre itu untuk membelinya.

Internacional

Di Internacional, Lúcio menjadi tonggak pertahanan yang utama dan beliau menjanjikan aksi yang terbaik ketika tahun 2000 apabila dipanggil oleh Brazil dan diberikan anugerah Bola de Prata untuk pertahanan terbaik dalam kejohanan Campeonato Brasileiro 2000.

Bayer Leverkusen

Pada Januari 2001, beliau berpindah ke kelab yang beraksi di Bundesliga iaitu Bayer Leverkusen. Dalam musim berikutnya, kelab tersebut terpaksa menelan pahit dan manis apabila kelab tersebut gagal mengutip mata yang lebih bagi meneruskan penguasaan liga setelah mereka tewas dua daripada tiga perlawanan Bundesliga. Kesempatan ini segera diambil oleh Borussia Dortmund yang meraih tiga kemenangan berturut-turut sekali gus berjaya dinobatkan sebagai jaura liga. Leverkusen juga menghadapi kekalahan dalam final DFB-Pokal kepada Schalke 04 dengan jaringan 4–2 serta kecundang dalam perlawanan akhir Liga Juara-Juara kepada Real Madrid. Walaupun secara keseluruhannya ia merupakan keputusan yang mengecewakan, tetapi Lúcio mempamerkan prestasi yang menonjol sehingga menarik perhatian beberapa kelab terkemuka Eropah. Pada Julai 2003, Roma telah melakukan bidaan rasmi ke atasnya tetapi rundingan terpaksa telah gagal daripada diteruskan.

Bayern Munich

Pada tahun 2004, Lúcio menandantangani kontrak selama enam tahun bersama kelab gergasi Jerman, Bayern Munich. Beliau telah dijadikan sebagai tonggak utama pasukan. Setelah Oliver Kahn mengumumkan persaraan pada tahun 2008, Mark van Bommel telah dinamakan sebagai kapten pasukan Bayern manakala Lúcio dijadikan sebagai naib-kapten. Semasa aksi pusingan 16 Liga Juara-Juara 2006-07, beliau telah menjaringkan gol kemenangan bagi memastikan kemaraan Bayern ke peringkat suku akhir. Namun, mereka tewas di peringkat selanjutnya kepada bakal juara edisi tersebut, Milan. Dalam perlawanan DFB-Pokal 2008–09, beliau telah menjaringkan gol untuk Bayern dalam aksi suku akhir menentang kelab lamanya, Leverkusen. Sebelum jaringan gol tersebut, Bayern telah ketinggalan 3-0. Setelah beliau menjaringkan gol, Miroslav Klose telah menjaringkan gol Bayern lagi untuk merapatkan kedudukan namun Stefan Kießling telah menambah duka Bayern dengan menggandakan lagi jaringan Leverkusen bagi memastikan keputusan permainan dengan skor 4–2.

Inter Milan

Pada 16 Julai 2009, Lúcio berpindah ke kelab Itali, Inter Milan selepas menandatangani kontrak selama tiga tahun bersama juara Serie A itu. Beliau telah diberi jersi skuad bernombor 6. Beliau menjaringkan gol sulungnya untuk Inter pada 23 September 2009 ketika menentang Napoli melalui tandukan hasil daripada sepakan penjuru. Lúcio juga pernah menjaringkan gol sendiri ketika aksi peringkat kumpulan Liga Juara-Juara menentang Dynamo Kyiv yang berkesudahan perlawanan terikat seri. Sepanjang musim sulungnya di Inter, Lúcio bersama rakan sepasukannya di posisi yang sama, Walter Samuel telah dipuji kerana prestasi mereka yang cemerlang. Pada 22 Mei, Lúcio merupakan sebahagian daripada pasukan Inter yang berjaya merangkul trofi Liga Juara-Juara selepas menewaskan kelab lamanya, Bayern Munich, 2–0. Beliau meraikan kejuaraan treble bersejarah dan menamatkan penantian selama 45 tahun untuk menjulang trofi keramat itu. Pada 24 September 2011, Lúcio telah melakukan penampilannya ke-100 bersama Inter ketika perlawanan Serie A menentang Bologna. Pada 29 Jun 2012, Lúcio diumumkan akan meninggalkan Inter setelah keputusan persetujuan antara kedua-dua belah pihak dicapai untuk menamatkan kontraknya yang berbaki selama dua tahun.

Juventus

Pada 4 Julai 2012, Lúcio menandantangani kontrak selama dua tahun bersama juara Serie A, Juventus. Walaupun pada mulanya beliau diletakkan di posisi pertahanan dalam sistem tiga orang pertahanan tengah dengan beraksi dalam perlawanan Supercoppa Italiana 2012 menentang Napoli pada 11 Ogos, beliau telah diketepikan daripada perancangan Juventus setelah bergelut dengan kecederaan selain mempamerkan persembahan yang tidak konsisten dan memberangsangkan. Hal ini telah mendorong Juventus untuk meletak Giorgio Chiellini, Leonardo Bonucci dan Andrea Barzagli di barisan pertahanan. Secara keseluruhannya, beliau hanya beraksi dalam empat perlawanan untuk Juventus dalam semua kejohanan selama tempoh enam bulannya bersama kelab Turin itu. Oleh kerana beliau kurang diberi peluang untuk beraksi, Lúcio telah meninggalkan Juventus pada 17 December 2012 selepas kontraknya ditamatkan melalui persetujuan antara kedua-dua pihak.

São Paulo

Pada 18 Disember 2012, sehari selepas meninggalkan Juventus, Lúcio menandantangani kontrak selama dua tahun bersama kelab Brazil, São Paulo. Selepas 12 tahun berkelana di Eropah, beliau menyatakan bahawa beliau perlu menyesuaikan dirinya semula di tanah airnya, Brazil. Beliau menjaringkan gol pertamanya untuk São Paulo ketika menentang Botafogo pada 7 April 2013.
Pada Julai 2013, selepas pelantikan Ney Franco sebagai jurulatih baru kelab, Lúcio telah disingkirkan daripada pasukan. Episod ini mula timbul setelah kekalahan 1–0 kepada Internacional dalam aksi liga. Lúcio tidak dapat menepis kritikan oleh Paulo Autuori yang mendakwa jaringan gol Leandro Damião hasil kesilapan mudah oleh bekas kapten pasukan Seleção itu. Oleh sebab itu, Autuori lebih cenderung untuk menyingkirkan Lúcio daripada stafnya.
Selepas insiden itu, Lúcio tidak mengikuti jelajah kelab ke Jerman untuk menyertai kejohanan Piala Audi 2013. Kehadirannya ke kejohanan tersebut telah dipinta oleh kelab lamanya, Bayern Munich. Tanpa kehadirannya, São Paulo memperoleh kurang €40,000 daripada pendapatan awal.
Lúcio tidak menjalani latihan bersama dengan staf-staf kelab yang lain sekali gus menimbulkan satu "masalah" kepada kelab. Beliau juga menolak tawaran oleh kelab-kelab dari Timur Tengah dan Jepun sebaliknya belih lebih cenderung untuk kekal di Brazil. Namun, Lúcio tetap mendapat pendapatan yang menguntungkan meskipun beliau sendiri tidak beraksi. Dengan ketibaan pemain pertahanan seperti Antônio Carlos dan Roger Carvalho, Lúcio secara jelasnya telah hilang peluangnya untuk beraksi lagi. Hal ini menyebabkan beliau mendesak São Paulo untuk memindahkannya ke kelab Eropah sebelum jendela perpindahan ditutup tetapi malangnya ia tidak berjaya. Pada Disember 2013, selepas hampir enam bulan, Lúcio memecahkan kesunyian dengan menyatakan hubungannya yang buruk bersama kelab.

Palmeiras

Pada 1 Januari 2014, Lúcio menamatkan kontraknya bersama São Paulo dan berpindah ke musuh tradisi Tricolor', Palmeiras. Selepas pemergian bekas kapten pasukan dan pemain pertahanan iaitu Henrique, Lúcio kini menerajui kepimpinan barisan pertahanan pasukan bersama dengan kapten pasukan semasa iaitu Fernando Prass. Selepas menandantangani kontrak bersama kelab, Lúcio bersetuju untuk memperoleh satu pertiga daripada gaji yang diraih olehnya di São Paulo.

Hujung karier

Pada 7 Jun 2015, Lúcio disahkan berpindah ke kelab Liga Super India, FC Goa. Beliau telah tampil dalam 14 perlawanan ketika musim sulungnya di India dan menyaksikan Goa menghuni tangga kedua liga. Pada musim berikutnya, beliau kurang bernasib baik apabila hanya melakukan lima kemunculan dan menyaksikan Goa mengakhiri kempen di tangga tercorot liga.
Pada 7 Disember 2017, Lúcio kembali ke kampung halamannya di Brazil dan beliau beraksi untuk kelab Gama dengan menerajui pasukan itu bagi menghadapi Campeonato Brasiliense 2018. Pada 16 April 2018, Lúcio menyertai kelab Brasiliense.

Kerjaya antarabangsa

Dalam kejohanan Piala Dunia 2002, beliau telah melakukan kesilapan yang membolehkan pemain England, Michael Owen untuk menjaringkan gol pembukaan permainan dalam aksi suku akhir. Jurulatih Luiz Felipe Scolari telah membela nasib beliau berikutan kesilapan yang dilakukan olehnya. Beliau telah beraksi dalam perlawanan akhir kejohanan tersebut dengan menentang Jerman dan menyaksikan Brazil dinobatkan sebagai juara dunia buat kali kelima setelah menumbangkan Jerman 2–0. Beliau merupakan antara tiga pemain yang telah beraksi selama 630 minit atau sepanjang kejohanan tersebut bersama dengan penjaga gol Marcos dan kapten Cafu.
Semasa kejohanan Piala Dunia 2006, Lúcio telah mencipta satu rekod FIFA dengan beraksi selama 386 minit tanpa melakukan kekasaran atau faul dan rekod itu akhirnya sampai ke penghujungnya ketika aksi suku akhir menentnag Perancis.
Pada Ogos 2006, Lúcio telah dilantik menjadi kapten pasukan Brazil oleh jurulatih Dunga.
Lúcio seterusnya mewakili Brazil ke kejohanan Piala Konfederasi 2009. Pada 29 Jun 2009, kapten Brazil itu menjaringkan gol kemenangan Brazil dalam perlawanan akhir Piala Konfederasi menentang Amerika Syarikat. Lúcio menanduk masuk bola ke arah gawang pasukan lawan hasil sepakan penjuru oleh Elano sekali gus menewaskan penjaga gol Amerika Syarikat, Tim Howard.
Kejohanan Piala Dunia 2010 merupakan edisi Piala Dunia ketiga yang disertai Lúcio. Beliau beraksi untuk Seleção' dalam perlawanan pembukaan menentang Korea Utara dengan berkesudahan kemenangan tipis 2–1 berpihak kepada Brazil. Dalam kejohanan tersebut, beliau bergandingan dengan Juan di posisi bek tengah. Dalam Kumpulan E, Brazil meraih kemenangan ke atas Ivory Coast dan terikat seri tanpa jaringan ketika menentang Portugal sekali gus mengesahkan kemaraan Brazil ke peringkat kalah mati. Namun, Brazil terkandas di peringkat suku akhir kepada Belanda hasil dua jaringan oleh Wesley Sneijder untuk meranapkan impian Brazil bagi meneruskan kemaraannya.
Selepas Dunga telah dipecat, Konfederasi Bola Sepak Brazil melantik Mano Menezes sebagai ketua jurulatih yang baru. Menezes telah menanam kepercayaan terhadap pemain yang berpengalaman iaitu Lúciom. Posisi Lúcio dikekalkan manakala temannya, Juan telah digugurkan daripada skuad Brazil sebaliknya Thiago Silva menjadi gandingan baru Lúcio di barisan pertahanan tengah.
Pada 4 Jun 2011, Lúcio telah beraksi dalam perlawanan ke-100nya untuk Brazil. Statistiknya itu terdiri daripada 98 perlawanan rasmi dan dua perlawanan tidak rasmi iaitu perlawanan persahabatan ketika menentang Sevilla pada tahun 2005 dan menentang Luzern pada tahun 2006.
Lúcio telah disenaraikan ke dalam skuad Brazil bagi menghadapi kejohanan Copa América 2011. Brazil berjaya melepasi saingan peringkat kumpulan namun tersingkir di peringkat suku akhir kepada Paraguay menerusi penentuan penalti.
Pada akhir tahun 2011, Menezes telah menggugurkan Lúcio daripada skuad Brazil manakala Robinho telah diangkat menjadi kapten pasukan Brazil yang baru. Lúcio melakukan kemunculan terakhirnya untuk Brazil pada September 2011.

Kehidupan peribadi

Lúcio telah melangsungkan perkahwinan bersama pasangan pilihannya, Dione dan pasangan tersebut telah memiliki tiga orang anak iaitu Victoria, João Vítor dan Valentinna. Beliau merupakan penganut Kristian Evangelikalisme.